## El Consell aprova un decret d’ajudes directes de més de 100 milions d’euros per a material escolar d’alumnat afectat per la riuada

*** La Generalitat destina ajudes extraordinàries que arriben als 500 euros per alumne afectat i s’estima que podran beneficiar-se més de 200.000 estudiants
* El termini de presentació de sol·licituds començarà el 20 d’octubre i finalitzarà a les 15:00 hores del 19 de novembre**

El Consell ha aprovat un decret per valor de 100.558.500 euros per a ajudes directes extraordinàries destinades a l’adquisició de material escolar per a l’alumnat matriculat en centres docents dels municipis de la Comunitat Valenciana afectats per les inundacions del passat 29 d’octubre.

Estes noves ajudes extraordinàries, emmarcades dins del Pla Endavant, arriben als 500 euros per alumne afectat, i s’estima que es podran beneficiar més de 200.000 alumnes de 533 centres escolars de zones afectades. Este paquet d’ajudes va ser anunciat pel president de la Generalitat, Carlos Mazón, en el debat de política general celebrat el passat 23 de setembre.

L’objectiu d’estes ajudes és l’adquisició de material escolar per al desenrotllament de l’activitat educativa. Amb esta mesura, la Generalitat col·labora amb les famílies d’estos municipis per a pal·liar els gastos extraordinaris de l’inici de curs escolar, contribuint a restablir la normalitat del procés educatiu.

Les famílies amb més d’un fill o filla podran sol·licitar una ajuda per beneficiari, i els correspon 500 euros a cada sol·licitant. Només es podrà presentar una sol·licitud per beneficiari.

Per a poder optar a les ajudes les persones sol·licitants hauran d’omplir el model de declaració responsable en el procés de tramitació, que inclou les dades del titular i el número de compte bancari (IBAN) i que han afrontat gastos extraordinaris a conseqüència de la pèrdua de béns materials ocasionada directament per la riuada.

La concessió de les ajudes s’efectuarà en règim de concessió directa. Les ajudes estan consignades al pressupost de la Generalitat per a l’exercici 2025.

El termini de presentació de sol·licituds, que es farà de manera telemàtica, començarà a les 09:00 hores del dia 20 d’octubre de 2025 i finalitzarà a les 15:00 hores del 19 de novembre de 2025.

A estes ajudes podrà optar l’alumnat d’ensenyances reglades no universitàries d’Educació Infantil de segon cicle, Educació Primària, Educació Secundària Obligatòria, Batxillerat, Formació Professional, Programes Formatius de Qualificació Bàsica, Formació de Persones Adultes, Ensenyances d’Idiomes, Ensenyances Artístiques Professionals de Música i Dansa, Ensenyances Esportives, Ensenyances Professionals d’Arts Plàstiques i Disseny i Centres d’Educació Especial específica.

El pagament de la subvenció s’efectuarà en un pagament únic per mitjà de transferència bancària en el compte facilitat en la sol·licitud.

Fecha: 14/10/2025